als_Latn dik_Latn sag_Latn
Administratori i klubit vlonjat: “Deklarata e Veliut? Do të isha shumë i lumtur, nëse është vërtet ashtu. Me Skënderbeun duam mbi të gjitha lojë të ndershme”
Elton Nika
Skuadra e Flamurtarit është përgatitur në heshtje të plotë për ndeshjen e sotme me Skënderbeun, por në opinionin futbolldashës vlonjat ka pasur shumë diskutime në lidhje me atë që ndodhi me Partizanin. Drejtuesit e klubit, me në krye administratorin Sinan Idrizi, e akuzuan skuadrën për shitje të ndeshjes dhe për këtë çështje kanë depozituar në Prokurinë e Vlorës dosjen me të gjitha provat për hetim. Nga klubi vlonjat do të kërkohet me ngulm të zbardhet e vërteta e ndeshjes me Partizanin dhe të dalin fajtorët, pasi askush nuk mund të tallet me fanellën e Flamurtarit. Pritet që vlonjatët të reagojnë sot me Skënderbeun, duke dhënë maksimumin në fushë për fitoren.
IDRIZI – Administratori i klubit vlonjat, Sinan Idrizi, mjaft aktiv këto ditë, pasi ndihet vërtet i tradhtuar nga të tijtë, ka folur dje sërish për hetimet që kanë nisur nga Prokuroria e Vlorës për takimin me Partizanin, por edhe për sfidën e sotme me kampionët në fuqi: “Në ndeshjen me Skënderbeun dua qatë që kam kërkuar gjithmonë, që skuadra të zhvillojnë një lojë të bukur dhe mbi të gjitha të ndershme. Kjo është parësore dhe vlen më shumë se 3 pikët e një takimi të thjeshtë. Pra, ajo që na ka interesuar gjithmonë është loja e skuadrës, që deri në fund duhet të japë maksimumin në fushë për të kënaqur veten dhe tifozët, të cilët e ndjekin në çdo ndeshje. E njëjta gjë vlen edhe për Skënderbeun, ku loja e bukur dhe e ndershme vlen më shumë se gjithçka tjetër. Ndërkohë, duke iu referuar hetimeve që kanë nisur dhe dojen që kemi dorëzuar në Prokurori, ju konfirmoj se do të vijoj t’i shkoj kësaj çështjeje deri në fund. Nuk ka kthim pas për mua dhe klubin. Nëse vërtetohen akuzat, lojtarëve ua kam bërë të qartë se nuk dua asnjë prej tyre. Pres që shumë shpejt kjo çështje të merret më shumë në konsideratë edhe nga UEFFA, ku kam kërkuar edhe ekspertë të kësaj fushe. Madje pres që në Vlorë të mbërrijë edhe eksperti i njohur, Ivo Romano, një nga personat që merret drejtpërdrejt me çështje të tilla, me trukimet. Dua të bëj të ditur ato që janë thënë këto ditë nuk kanë asnjë sens, sepse, pasi hedh miliarda lekë investime, të bëj lëshime apo të trukoj. Pra, ta bëj këtë për 10 milionë lekë, kjo nuk ka sens. Tani janë organet kompetente, që po merren me këtë çështje dhe t’i shkojnë deri në fund” – u shpreh administratori Idrizi për “Sport Ekspres”.
VELIU – Më tej, i pyetur si e ka parë deklaratën e mbrojtësit Franc Veliu, i cili shkroi në “facebook” se nuk ka asgjë të vërtetë në akuzat për trukim, numri 1 i klubit vlonjat ka thënë: “Deklarata e kapitenit? Shpresoj dhe dëshiroj shumë që të jetë ashtu, por do të doja që kapiteni i skuadrës, ashtu si unë, t’i drejtohej organeve të akuzës dhe jo të ndalej vetëm në një deklaratë të tillë. Gjithsesi, shpresoj që të jetë kështu, do të isha shumë i lumtur, por në të njëjtën kohë do të isha kështu edhe nëse kapiteni do t’i drejtohej Prokurorisë për ta denoncuar këtë rast.”
als_Latn ban_Latn als_Latn als_Latn als_Latn